I Skive sidder flygtningene ikke og lumrer på et asylcenter. Her får de jord og grus under neglene i et nyt integrationsprojekt.

Kolonihaverne i Skive får en ordentlig tur i disse dage. Her bygger flygtninge og lokale skibonitter en ny kolonihave op fra bunden. Det skriver TV Midtvest.

Ideen bag projektet er, at flygtninge skal lære det danske sprog og arbejdsgangen på en dansk arbejdsplads at kende. Folk fra i alt otte forskellige lande knokler for at få den nye kolonihave op at stå, inden sommeren for alvor kommer til Danmark.

Projektet er et samarbejde mellem Venligboerne og Kultur på Tværs, og det er finansieret via donationer fra forskellige sponsorer. Al kommunikation på arbejdspladsen foregår på dansk og giver dermed flygtningene et forspring, når de skal lære dansk på skolebænken.

Flygtning: Det er god integration

Ismail Abdulle Farayare mener, at det er en super måde at lære det danske samfund at kende på.

- Vi skal alle arbejde, fordi Danmark hjælper os. Det er en god form for integration, siger han.

Også projektleder for Kultur på Tværs og Venligboerne i Skive og omegn, Hans-Ole Brunsgaard, glæder sig over tiltaget.

- De kommer i arbejde, de lærer at kende til det danske arbejdsliv, og så er det jo godt for dem i stedet for at sidde derhjemme på et kammer, fortæller han til TV Midtvest

Projektet er budgetteret til mellem 30.000 og 40.000, og alle er velkomne til at deltage. Arbejdet fortsætter igen næste weekend.